SK เผยปีนี้ตุนแบ็กล็อกแน่น 460 ลบ. พร้อมเดินหน้าประมูลงานสายส่งไฟฟ้าขนาด 230 KV ปี 64
SK เผยปีนี้ตุนแบ็กล็อกแน่น 460 ลบ. พร้อมเดินหน้าประมูลงานสายส่งไฟฟ้าขนาด 230 KV ปี 64
22 ธ.ค. 2563

นายภากร ตั้งนุกูลกิจ ผู้ช่วยกรรมการผู้จัดการฝ่ายการขายและการตลาด บริษัท ศิรกร จำกัด (มหาชน) หรือ SK เปิดเผยว่า ในปี 2564 วางแผนเพิ่มการเข้าร่วมประมูลงานรับเหมาก่อสร้างสายส่งและสายจำหน่ายไฟฟ้า เพิ่มความสามารถในการรับงานรับเหมาก่อสร้างสายส่งไฟฟ้าขนาด 230 กิโลวัตต์ได้ด้วยตนเอง รวมถึงปรับปรุงประสิทธิภาพในการผลิตเพื่อรองรับโอกาสในการจำหน่ายผลิตภัณฑ์ และเพิ่มศักยภาพการขนส่งสินค้าซึ่งนำรถใหม่เข้ามาทดแทนรถเก่า
ส่วนยอดขายผลิตภัณฑ์คอนกรีตได้รับผลกระทบจากการระบาดโควิด-19  งานภาครัฐที่ออกมาล่าช้า ทำให้ยอดขายปรับตัวลง และกำไรขั้นต้นลดลงมาเกิดจากการแข่งขันราคาสูงขึ้น เพราะงานในตลาดน้อย จึงมองว่าใน ปีหน้าบริษัทจะเข้าไปตลาดงานเสาเข็มบ้าง เพื่อหารายได้เพิ่ม และยิ่งมีสถานการณ์ระบาดโควิด-19 รอบใหม่ ทำให้เกิดความไม่แน่นอนสำหรับการดำเนินธุรกิจในปีหน้า
โดย ณ วันที่ 1 ต.ค.63 บริษัทมีงานในมือ (Backlog) จำนวน 282 ล้านบาท แบ่งเป็นผลิตภัณฑ์คอนกรีต 165 ล้านบาท ส่วนงานบริการ คือรับเหมาก่อสร้างงานระบบสายส่งและสายจำหน่ายไฟฟ้า 45 ล้านบาท งานรับเหมาก่อสร้างโยธา 72 ล้านบาท โดยระหว่างนี้มีงานที่เซ็นสัญญาแล้ว 15 ล้านบาท และมีงานที่รอเซ็นสัญญา 155 ล้านบาท คาดว่าในสิ้นปี 63 จะมี Backlog จำนวน 460 ล้านบาท งานส่วนใหญ่เป็นงานภาครัฐกว่า 80-90% และคาดว่าเติบโตจากงานภาครัฐด้านพลังงานที่จะเติบโตตามภาวะเศรษฐกิจ
สำหรับการเติบโตของบริษัทในอนาคตเน้นการเติบโตงานสายส่งและสายจำหน่ายไฟฟ้า งานรับเหมาก่อสร้างโยธาที่เป็นงานไฟฟ้าใต้ดิน ของการไฟฟ้าทั้ง 3 แห่ง โดยงบการลงทุนของทั้ง 3 การไฟฟ้ายังอยู่ระดับสูงอยู่ในช่วง 5 ปี ได้แก่ การไฟฟ้าฝ่ายการผลิตแห่งประเทศไทย มีงบลงทุนจำนวน 123,200 ล้านบาท (ปี 58-65) การไฟฟ้านครหลวง มีงบลงทุน 49,000 ล้านบาท (ปี 59-68) การไฟฟ้าส่วนภูมิภาค งบลงทุนปี 59-64 จำนวน 63,000 ล้านบาท และการไฟฟ้าส่วนภูมิภาค งบลงทุนปี 60-63 จำนวน 11,000 ล้านบาท ซึ่งทั้งหมดบริษัทจะเข้าร่วมประมูลงาน